**Sonet de iunie**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Purtând solstițiul ca pe o hlamidă

Bătută cu cireșe de rubin,

La țărmul verii, de lumină plin,

Adastă luna iunie, candidă.

Se-ascunde curcubeul, clandestin,

Prin iarba sărutată de acridă,

Și muzica prin păsări e fluidă

Și-n greieri acordați în sol senin.

Mă invadează vara, por cu por,

Și-n flori de câmp cu puf de reverie

Îmi pregătesc o pistă pentru zbor,

Să mă înalț, pe-aripi de poezie,

Cu închinarea mea spre Creator:

Mărire Ție-n veci, mărire Ție!

Simion Felix Marțian

Vulcan, 3 iunie 2017